מכבי חיפה הרחוקה שלוש נקודות בלבד מהמקום המוביל לאירופה , תפגוש הערב (ראשון 20:45) את הפועל באר שבע. הירוקים ינסו לשמור על המומנטום החיובי בו נמצאת הקבוצה, להשיג ניצחון ולהתקדם עוד שלב לעבר המטרה – המקום הרביעי. קל זה לא יהיה. הירוקים לא ניצחו בווסרמיל מאוקטובר 2009. בשני המפגשים העונה בין שתי הקבוצות, ניצחה כל קבוצה בביתה.
מכבי חיפה תעלה ללא שחקן בית לראשונה לאחר 1,910 משחקי ליגה וזאת על פי היסטוריון המועדון יצחק הברמן. שמואל שיימן יפתח בהרכב במקומו של טאלב טואטחה שייעדר עקב ספיגת כרטיסים צהובים. חוץ משינוי זה, בלבול ימשיך לתת קרדיט להרכב, כשאיתי שכטר ימשיך לקבל אשראי בחוד ההתקפה, כשמאחוריו חן עזרא בימין, יוסי בניון באמצע ואלירן עטר בכנף השמאלית. אייל משומר וגוסטבו בוקולי פצועים ולא ייכללו בסגל. מי שייכלל בסגל הוא רובן ראיוס, שצפוי לעזוב בסוף העונה. יוסי בניון קפטן הירוקים, יפגוש את קבוצת נעוריו במגרש בו גדל, לראשונה מאז 25 באוגוסט 2001.
הרכב משוער: ולדימיר סטויקוביץ', אלעד גבאי, אברהם פאס, אוראל דגני, שמואל שיימן, מדו קמארה, אביחי ידין, חן עזרא, יוסי בניון, אלירן עטר ואיתי שכטר.